**Godātie Latvijas zinātnisko institūtu, zinātniskās pētniecības centru, laboratoriju un struktūrvienību vadītāji, komercdirektori, pētniecisko grupu dalībnieki !**

Pamatojot savu uzstādījumu ar tiesībām ikvienai institūcijai veikt koordinējošu darbu iespējami sekmīgākai mērķu sasniegšanai, Latvijas Zinātņu akadēmija piedāvā zinātniskajām institūcijām un to struktūrām, zinātnieku kolektīviem un individuāliem pētniekiem praktisku atbalstu zinātnisko izgudrojumu komercializācijas procesā. Pēc mūsu pirmās tikšanās š.g. 13. maijā jautājumā par zinātnisko izgudrojumu komercializāciju turpinot attīstīt sadarbību ar Law Office Spridzans, Latvijas Zinātņu akadēmija aicina Jūs piedalīties nākamajā darba posmā, kā rezultātā tiktu izveidota komercializējamo izgudrojumu, produktu un perspektīvo projektu datu bāze.

Komercializācijas procesu vadīšanā pieredzējušais juridiskais birojs Law Office Spridzans ir izstrādājis anketu informācijas uzkrāšanai, kas kalpos par pamatu individuālām sarunām ar katru ieinteresēto partneri izgudrojumu juridisko jautājumu sakārtošanā, ar tālāku uzstādījumu – rast atbalstu perspektīvu pētījumu izstrādei, izgudrojumu patentēšanai, kā arī veicināt ekonomisko partneru, investoru un finansējuma piesaisti.

**Anketu lūdzam iesūtīt elektroniski (lza@lza.lv), vai pa pastu (Latvijas Zinātņu akadēmija, Akadēmijas laukums 1, LV-1050, Rīga) līdz 2015. gada 30. septembrim. Anketa ir pieejama arī LZA mājas lapā.**

Tālākais rīcības plāns un kārtība:

1) 1.-31. oktobris – projektu sākotnējā atlase un novērtējums,

2) 1.-30. novembris – projektu priekšizpēte un lēmuma pieņemšana par detalizētu izpēti perspektīvākajiem projektiem,

3) 1.-31. decembris – komercializējamo projektu detalizēta izpēte un lēmuma par komercializāciju pieņemšana.

**Paļaujamies uz Jūsu interesi un aktīvo līdzdalību izgudrojumu komercializācijas procesa veicināšanā!**

LZA prezidents Ojārs Spārītis

Law Office Spridzāns vadošais partneris Ansis Spridzāns

Rīgā, 2015. gada 7. augustā.